C 214/24
DA
Den Europæiske Unions Tidende
16.6.2023
Onsdag den 18. januar 2023
36. understreger, at videospilindustrien, brugere og forældre ikke bør undervurdere risiciene og virkningerne af »gaming disorder«; minder om, at videnskabelig forskning har dokumenteret, at puberteten og teenageårene er perioder i livet, hvor mennesker er mere i risiko for at udvikle afhængighed; opfordrer til yderligere samarbejde mellem udviklere af videospil, udgivere, platforme og den bredere gruppe af interessenter, herunder nationale kompetente myndigheder og Kommissionen, for at hjælpe med at mindske risikoen for »gaming disorder«; foreslår, at der iværksættes flere oplysningskampagner for at sikre, at forældre og unge spillere er opmærksomme på de risici, der er forbundet med »gaming disorder«, og opfordrer spiludviklerne til at undgå manipulerende spildesign, der kan føre til ludomani, isolation og cyberchikane;
37. bemærker manglen på EU-dækkende disaggregerede data om gennemsnitlig tid brugt på at spille spil, gennemsnitlige udgifter under spil, generel spiloplevelse og deraf følgende sociopsykologiske virkninger; opfordrer Kommissionen til at indsamle disse data på årsbasis og forelægge Parlamentet en rapport herom;
38. bemærker, at spilleindustrien har adgang til enorme mængder af til tider følsomme personoplysninger; understreger, at den skal sikre, at behandlingen af personoplysninger foretages i overensstemmelse med den generelle forordning om databeskyttelse og anden EU-lovgivning, og at brugerprofiler, der er oprettet ved hjælp af adfærdsdata, ikke anvendes til manipulerende og diskriminerende formål; opfordrer de kompetente myndigheder til at sikre, at relevant EU-lovgivning og national lovgivning håndhæves strengt; understreger, at analyser af spilleres mønstre gennem indsamling af data ikke bør fremme teknikker til at få spillerne på krogen, men i stedet bør fokusere på at forbedre spiloplevelsen; opfordrer udviklerne til at overveje spildesign i kapitler eller hyppige opsparingssteder for at lette opmærksomhedsafbrydelser, hvorunder spillerne har mulighed for at løsrive sig;
39. påpeger, at onlinevideospilplatforme kan anvendes af svindlere til phishing; opfordrer til, at der gennemføres oplysningskampagner for at øge bevidstheden om de risici, der er forbundet hermed, navnlig blandt mindreårige og unge;
40. opfordrer indtrængende videospilindustrien, Kommissionen og medlemsstaterne til at udarbejde en handlings­ plan for at sikre kønsbalancen i alle faser af udviklingen inden for onlinespilindustrien; opfordrer desuden industrien til at undgå, at kvinder gøres til objekter, og til at undgå at skabe, gentage eller forstærke kønsstereotyper; understreger, at disse alt for almindelige former for praksis skaber et fjendtligt miljø for kvinder og piger i onlinevideospil;
Sikring af et sikkert onlinemiljø for brugere af onlinevideospil
41. glæder sig over industristyrede initiativer såsom PEGI (europadækkende aldersmærkningssystem for spil), der anvendes i 38 lande; mener, at en sådan klassificeringsordning kan være særlig nyttig med hensyn til at levere beskrivelser af indholdet og oplysning om den anbefalede alder for at spille et spil, hvilket hjælper forældre med at vælge passende spil til deres børn; understreger, at klassificeringsordningen udgør en del af den overordnede PEGI-adfærdskodeks, som samlet set har til formål at sikre et sikkert miljø for spillere; glæder sig over PEGI's opdaterede tilgang, som nu informerer forbrugerne om, hvorvidt et spil indeholder betalt tilsyneladende tilfældigt indhold; understreger, at tilstedeværelsen af spilintegreret betalt indhold, herunder betalt tilsyneladende tilfældigt indhold, ikke udelukker forældre fra at administrere adgangen til den type indhold, samtidig med at det giver et barn mulighed for at få adgang til grundspillet, hvis dette anses for at være alderssvarende; bemærker, at nogle lande har gjort PEGI-systemet til lov; opfordrer Kommissionen til at vurdere, hvordan PEGI-systemet gennemføres i de forskellige typer spil, der er tilgængelige på markedet og i hele Unionen, og til at undersøge mulighederne for at forankre det i EU-retten med henblik på at gøre PEGI-systemet og dets adfærdskodeks til det harmoniserede, obligatoriske aldersklassificeringssystem for alle videospiludviklere, app stores og onlineplatforme for at undgå fragmentering af det indre marked og skabe retssikkerhed for videospilindustrien;
42. anerkender PEGI-systemets potentiale til at give forbrugerne vigtige oplysninger forud for aftaleindgåelsen; mener dog, at dette industristyrede initiativ bør suppleres af yderligere foranstaltninger for at sikre det højeste niveau af forbrugerbeskyttelse og løse de forbrugerretlige problemer, der opstår i forbindelse med køb af spil og loot box-mekanismerne;
43. opfordrer industrien, herunder spilplatforme og udgivere, uafhængige specialiserede partnere og klassificerin­ gsorganer til at fortsætte oplysningskampagnerne om PEGI-systemet, således at flere forældre får at vide, at det findes, og til at være lydhøre over for at tilpasse klassificeringssystemet som reaktion på udviklingen i videospil og deres spilintegrerede indhold og for fortsat at gøre det lettere for forældre at træffe beslutninger;